પછી વાયુદેવને મોકલવામાં આવ્યા. તેમની સાથે પણ ઉપર પ્રમાણે જ વાર્તાલાપ થયો. 'તમારી અંદર શી શક્તિ છે?' યક્ષે પૂછ્યું. 'પૃથ્વી પર જેટલા પદાર્થો છે તે બધાને ઉડાડી દેવાની!' વાયુદેવે જવાબ વાળ્યો. યક્ષે તેની સામે પણ તણખલું મૂક્યું અને કહે, 'આને ઉડાડ.' વાયુદેવે ઉડાડવા પ્રયત્ન કર્યો. તણખલું ન ઊડ્યું. હતો એટલો વેગ અને પ્રયાસ ભેગા કર્યા. તણખલું હલ્યું પણ નહીં! અભિમાનના ચૂરા થઈ ગયા. લજ્જા અને હતાશા સાથે 'આ યક્ષ કોણ છે?' એમ જાણવાનું પણ ભાન ન રહ્યું અને પાછા ફર્યા.